**Plagiaat ja selle vältimine**

[URKUND](https://siseveeb.tlu.ee/cms/viewpage/?menu_id=35135610&key=oppetoo&page=menus)

Märtsis 2018 lõpetas pooleaastase tegevuse plagiaadiküsimuste töörühm, mille kokkukutsumine tulenes 2017 kevadsemestril lõputööde kaitsmiste käigus väljatulnud kuuest plagiaadijuhtumist. Töögrupile anti ülesanne analüüsida praegust olukorda ning teha ettepanekuid instituutideülese lähenemise ühtlustamiseks.

Ülikoolis õpetatavad erialad katavad laia spektrit, seetõttu alustati kõigile sobiva plagiaadidefinitsiooni otsimisega. Väljavalituks osutus [Euroopa teadlaste eetikakoodeksi](http://www.akadeemia.ee/_repository/file/AKADEEMIA/Eetikakoodeks_2017.pdf" \t "_blank) määratlus, mille kohaselt on **plagieerimine teiste inimeste tööde ja ideede kasutamine originaaltööle korrektselt viitamata, seeläbi rikkudes esmaautori(te) õigust oma intellektuaalse loomingu tulemustele.** Oluline on teadvustada, et intellektuaalne looming ei väljendu mitte ainult tekstidena, vaid ka visuaalse ja helilise materjalina (joonised, pildid, muusika jms)!

Kes on teemast sügavamalt huvitatud, saab omaenda plagiaadialaseid teadmisi testida näiteks URKUNDi kodulehel ([vt. lingitud materjali lk. 5](https://secure.urkund.com/static/manuals/URKUND_Plagiarism_Handbook_EN.pdf" \t "_blank)) või [Kanada S. Fraseri ülikooli põhjalikust materjalist](https://canvas.sfu.ca/courses/15986" \t "_blank).

Oskust kirjutada või luua vastavalt heale akadeemilisele tavale ei omandata mõnetunnise sissejuhatava loenguga. Tudengitel peab olema õppimise ja harjutamise aeg, mille jooksul vigade tegemine on lubatud ja normaalne. **Töörühm leidis, et plagiaadijuhtumite käsitlemisel on põhjendatud eristada kolme raskusastet sõltuvalt sellest, millistes töödes plagiaat esineb:**

**I** eksimus esineb igapäevase, regulaarse õppetöö käigus loodud töödes. Sellisel juhul peab õppejõud andma õppijale tagasisidet, mis on läinud valesti ning kuidas oleks olnud õige oma töös viitamist kasutada. Üliõpilane parandab vead ja esitab töö uuesti. Üliõpilast eksimuse eest ei karistata.

**II** plagiaat esineb ainekursuse viimases, olulisemas töös (näit. eksamitöö), mille alusel pannakse välja kursuse/aine/semestrihinded. Sellistel juhtudel teeb õppejõud ÕIS-i märkuse plagiaadi esinemise kohta (planeerime ÕIS-i sellekohast arendust), õppejõud annab üliõpilasele tagasisidet töös esinenud eksimuste kohta, üliõpilane parandab need ning esitab töö uuesti. Märkused ÕIS-is ei aegu, neid näevad õppejuht ning õppenõustaja. Kui üliõpilasel on mitu plagiaaditeemalist märkust, hoiatatakse üliõpilast. Kolmanda märkuse järel vormistab instituut käskkirja plagieerimise eest.

**III** plagiaat esineb bakalaureuse-, magistri-, doktoriastme lõputöös. Lõputööde hindamiskomisjon peab otsuse tegemisel kaaluma, kas tegemist on tahtmatu või tahtliku plagiaadiga. Otsus on aluseks hoiatuse või eksmatrikuleerimise algatamiseks.

*Tahtmatuks* *plagiaadiks* saab lugeda viitamisel esinevaid refereerimis- ja tsiteerimisvigu, mis ei ole põhimõttelist laadi.

T*ahtlik plagieerimine*: töö ostmine või kirjutamine teise isiku poolt (variautorlus); teadlik teksti või selle lõikude sõna-sõnaline esitamine ilma autorile vi allikale korrektselt viitamata (tekstiplagiaat või sõnaline plagiaat); teise autori arutluskäigu või ideede esitamine oma sõnadega autorile või allikale korrektselt viitamata (arutlusplagiaat, ideede või töö struktuuri plagiaat); tekstilõikude või arutluskäikude võõrkeelsest allikast tõlkimine originaalallikale korrektselt viitamata (tõlkeplagiaat); teise autori tsitaatide ülevõtmine esmaallikale korrektselt viitamata (tsitaadiplagiaat, tsitaatide kogumik); teise autori formuleeringute ja keeleliste väljenduste ülevõtmine ning enda nimel esitamine (imitatsiooniplagiaat); pisimuudatuste tegemine teise autori tekstis ja selle esitamine tsiteerimis- ja refereerimisnõudeid järgimata jms plagiaadi avaldumisvormid.

Lõputöös tahtliku plagieerimise tuvastamise järel tudeng eksmatrikuleeritakse. Kui üliõpilane saab võimaluse kaitsta oma töö uuel teemal ning eksternina järgmisel õppeaastal, tuleks üliõpilast kohustada uuesti läbima akadeemilise kirjutamise/autoriõiguse alast ainekursust.

Plagiaadiküsimustega tegelemine jooksva õppetöö vältel või semestri lõputööde puhul on seni olnud pigem juhuslik ning vajab kõikides akadeemilistes üksustes senisest süsteemsemat lähenemist.

**Töörühma ettepanekud**

|  |  |
| --- | --- |
| **Õppejõududele:** | Võtta aega üliõpilaste tööde sisuliseks ülevaatamiseks ja tagasisidestamiseks, kasutada vajadusel plagiaadituvastusprogramme (näit. KRATT, URKUND).  Lubamatu on, et terve grupp üliõpilasi saab kätte arvestuse tööga, mille üks tudeng on ostnud annaabi.ee-st ning kõik teised on kopeerinud sedasama ostetud tööd. |
|  | Teadvustada, et me oleme üliõpilasele eeskujuks!  Vaadata üle oma loengutes kasutatavad (esitlus)materjalid- kas olete ise viidanud teiste autorite loodud ideedele ja teostele? Kuidas olete talitanud, kui kirjutate ja avaldate artikleid, mis põhinevad üliõpilaste tehtud töödel? |
|  | Koolitada ennast autoriõiguse ja plagiaadi küsimustes- plagiaadituvastustarkvara täiustub ning koos sellega arendatakse oskusi sellest tarkvarast mööda hiilida, muutuvad rõhuasetused akadeemilises heas tavas (nii näiteks on tõusnud päevakorda eneseplagiaadi küsimused).  Selle kõigega kursis olla on oluline. |
| **Õppekavade kuraatoritele** | Seada sisse oma õppekavadel nn. “plagiaadikontrollid” ehk määrata igal semestril õppejõud, kes hoiavad fookuses plagiaadiküsimusi ning ained, kus üliõpilased harjutavad/kinnistavad autoriõigusega kooskõlas olevat kirjutamis/loomisoskust.  On kasulik, kui "plagiaadikontrolli" rollis on erinevatel semestritel erinevad õppejõud. |
|  | Aine “Õppimine kõrgkoolis”, kus teadus- ja loometöö eetikat õpetatakse, on praegu ainult bakalaureuseastmel. Doktoriastme õppekavade küsimustega tegeleb juba eraldi töörühm.  Kuidas omandavad plagiaadiküsimustes orienteerumiseks vajalikud teadmised ning oskused magistriastme üliõpilased? |
| **Instituutidele:** | Vaadata üle üliõpilastööde (sh lõputööde) juhendid:   * kas neis on olemas just teie instituudile sobivad ning kohased viitamisjuhised; * vajadusel tuleb täpsustada, mis on plagiaat teie valdkonnas (vrdl. informaatika vs tants) * sõnastada, mida teie valdkonnas mõistetakse viitamist mittevajava üldinfona; mis on /ei ole lubatud otseses või kaudses viitamises. |
|  | Lõputööde juhendajate ja retsensentide õigeaegne informeerimine teie instituudis kehtivatest põhimõtetest. |
|  | Õppejõudude *koolitamine igal õppeaasta*l plagiaadinäidete baasil, õppejõudude omavaheline heade praktikate jagamine.  Õppejõu atesteerimisel/ arenguvestlustel arvestada, kas ta on läbinud koolitusi õpetamisoskuste ja teadmiste ajakohastamiseks. |
| **Instituutide-**  **üleselt:** | Plagiaaditemaatikas on palju erialaspetsiifilisi nüansse, mistõttu tunnetavad hindamiskomisjonidesse kuuluvad õppejõud vajadust eetikakomisjoni järele.  Arvestades paljude loominguliste erialadega TLÜ-s, peavad (mõned) eetikakomisjoni liikmed hästi orienteeruma intellektuaalomandi õiguses. |
|  | Vaadata üle ning täiendada nii õppekava statuuti kui õppekorralduseeskirja. |
|  | Luua ülikooli kodulehele veebipõhine plagiaati käsitlev kursus/ materjal, kust saaksid vajadusel nõu ja praktilist abi tudengid ning õppejõud.  Ülikooli kodulehel plagiaadiküsimuste käsitlemine aitab teadvustada teema olulisust. |

Ettepanekute elluviimise eest vastutavad õppeosakond ja töörühma liikmed koos teiste osapooltega. Töögrupp võttis vastu otsuse kohtuda **edaspidi vähemalt 1-2 korda semestris**.

Töögrupi koosseisu kuulusid:

Kersti Papson, õppekorralduse peaspetsialist

Andrus Rinde, multimeediumi lektor

Birgit Vilgats, BFMi õppejuht

Hans Põldoja, DTI õppejuht

Heili Einasto, tantsuteooria lektor

Ilmar Selge, avaliku õiguse dotsent

Kadi Liik, organisatsiooni- ja arengupsühholoogia lektor

Kaire Kollom, HARI õppejuht

Kelli Piksar, üliõpilane

Lehte Tuuling, eelkoolipedagoogika lektor

Marijell Niinepuu, üliõpilane

Marin Johnson, täiskasvanuõppe lektor

Matthew Crandall, rahvusvaheliste suhete dotsent

Merle Jung, saksa keele didaktika ja lingvistika dotsent.